Geen borgtog vir polisiebeamptes ná transitorooftogArgieffoto Die Valke het vier van die agt persone, wat na bewering betrokke was in ŉ G4S-rooftog in Kimberley in die Noord-Kaap, se aansoek om borgtog suksesvol teengestaan. “Sers. Samuel Jantjies (45), konstabel Hendrik Daniels (35), Jennifer Claasen (46) en Jean Pierre Wolfaard (26) se aansoek om borgtog is Maandag in die Kimberley-landdroshof afgekeur,” het kapt. Philani Nkwalase, woordvoerder van die Valke, gesê. Vier ander verdagtes, Densel Deon Jantjies (35), Conrad Christopher Buys (25), Charles Buys (61) en Andries Buys (38), is vrygelaat op borgtog van R10 000 elk. “Hul saak is tot 29 September uitgestel vir verdere ondersoek,” het Nkwalase bygevoeg. Die voorval het op 6 Mei 2016 omstreeks 19:00 by die G4S-basis in Kimberley plaasgevind. “Drie gewapende mans het toegang tot die perseel bekom en met ŉ onbekende bedrag kontant gevlug. Vyf verdagtes is tussen 20 en 22 Julie 2016 in hegtenis geneem en die ander is kort daarna in hegtenis geneem,” het hy verduidelik. Die Valke het reeds beslag gelê op meer as R1,4 miljoen en ŉ verskeidenheid van nuwe huisraad en verskeie motors wat aangekoop is.